OSIYo TARAQQIYoT BANKI IShTIROKIDA “DON EKINLARI HOSILDORLIGINI OShIRISh” LOYIHASINI AMALGA OShIRISh ChORA-TADBIRLARI TO‘G‘RISIDA

Qishloq xo‘jaligida islohotlarni yanada chuqurlashtirish, don mahsulotlari etishtirish samaradorligini oshirish, qishloq infratuzilmasini rivojlantirish, shuningdek Osiyo taraqqiyot banki bilan hamkorlikni kengaytirish maqsadida Vazirlar Mahkamasi qaror qiladi: 
 1. Osiyo taraqqiyot banki Direktorlar kengashi “Don ekinlari hosildorligini oshirish” loyihasini (keyingi o‘rinlarda loyiha deb ataladi) amalga oshirish uchun O‘zbekiston Respublikasiga qarz berishni ma’qullaganligi ma’lumot uchun qabul qilinsin, unga muvofiq:
 loyihaning 40,0 mln AQSh dollari miqdoridagi umumiy qiymati va uni moliyalashtirishda, shu jumladan Osiyo taraqqiyot bankining besh yillik imtiyozli davrni qo‘shgan holda 25 yil muddatda 1-ilovaga muvofiq* sxemaga muvofiq qaytariladigan 26,0 mln. AQSh dollari miqdoridagi qarzini hisobga olgan holda tomonlarning ishtirok etish sxemasi belgilangan;
 loyihani amalga oshirish besh yil muddatga belgilangan;
 loyiha doirasida bir qator mintaqalarda don mahsulotlari etishtirishning yangi agrotexnika metodlarini, loyihadagi tumanlarda ishlab chiqarishni tashkil etish metodlarini sinab ko‘rish va qishloq xo‘jaligi mahsulotlari marketingini olib borish nazarda tutilgan;
 loyihaning “Navlar va urug‘liklarni yaxshilash” komponentini bajarish respublikaning Jizzax, Qashqadaryo, Samarqand, Sirdaryo va Toshkent viloyatlarida amalga oshiriladi;
 loyihaning “Fermer xo‘jaliklarini boshqarishni takomillashtirish” va “Qishloq xo‘jaligi korxonalarini rivojlantirish” komponentlarini bajarish respublikaning uchta tumanida — Zomin (Jizzax viloyati), Kattaqo‘rg‘on (Samarqand viloyati) va Quyi Chirchiq (Toshkent viloyati) tumanlarida amalga oshiriladi;
 loyihani amalga oshirish davrida (2004—2008-yillar) Osiyo taraqqiyot banki qarzi bo‘yicha foizlar va vositachilik haqini to‘lash qarz mablag‘lari hisobiga amalga oshiriladi.
 2. Quyidagilar:
 “Don ekinlari hosildorligini oshirish” loyihasini moliyalashtirishga ajratiladigan Osiyo taraqqiyot banki qarzini to‘lash jadvali 2-ilovaga* muvofiq; 
 3. O‘zbekiston Respublikasi Moliya vaziri Osiyo taraqqiyot banki bilan qarz bitimini, shuningdek O‘zbekiston Respublikasi Hukumati va tanlab olingan tijorat banklari o‘rtasidagi qayta kreditlash to‘g‘risidagi bitimni O‘zbekiston Respublikasi Hukumati nomidan imzolashga vakil qilinsin.
 O‘zbekiston Respublikasi Adliya vazirligi O‘zbekiston Respublikasi Hukumati va Osiyo taraqqiyot banki o‘rtasidagi qarz bitimi yuzasidan belgilangan tartibda yuridik xulosa bersin.
 4. O‘zbekiston Respublikasi Qishloq va suv xo‘jaligi vazirligi huzuridagi Qishloq xo‘jaligi korxonalarini tarkibiy o‘zgartirish agentligi loyihani amalga oshirish bo‘yicha ijro etuvchi agent etib belgilansin.
 Loyihani samarali amalga oshirish uchun Qishloq xo‘jaligi korxonalarini tarkibiy o‘zgartirish agentligiga, loyihalarga kiritilgan viloyatlar va tumanlar hokimliklariga kredit mablag‘laridan foydalanilishini nazorat qilish va hisobga olib borish, shuningdek Osiyo taraqqiyot banki tartibotlariga hamda O‘zbekiston Respublikasi qonun hujjatlariga muvofiq zarur hisobotlar va hujjatlarni o‘z vaqtida tayyorlash va kiritishni ta’minlash mas’uliyati yuklansin.
 5. O‘zbekiston Respublikasi Qishloq va suv xo‘jaligi vazirligi ikki oy muddatda:
 loyihaning texnik-iqtisodiy asoslashlarini belgilangan tartibda ishlab chiqishni va tasdiqlashni ta’minlasin;
 O‘zbekiston Respublikasi Moliya vazirligi bilan kelishgan holda Vazirlar Mahkamasiga loyihaning barcha xarajatlari yig‘ma smetasini, shuningdek Osiyo taraqqiyot banki qarzining berilishi, undan foydalanish va uni qaytarish tartibini tasdiqlash uchun kiritsin.
 6. Belgilansinki, loyihaga kiritilgan tumanlarda tajriba tariqasida:
 2005-yil hosilidan boshlab davlat ehtiyojlari uchun tovar va urug‘lik bug‘doy xarid qilish topshiriqlari o‘rniga Osiyo taraqqiyot banki bilan qarz bitimi shartlariga muvofiq ularga davlat xarid kvotalari belgilanadi;
 qishloq xo‘jaligi mahsulotlari etishtiruvchilar xarid kvotalaridan ortiqcha etishtirilgan tovar va urug‘lik bug‘doyni shartnomaviy narxlar bo‘yicha erkin sotish huquqiga egadirlar.
 O‘zbekiston Respublikasi Iqtisodiyot vazirligi, Qishloq va suv xo‘jaligi vazirligi loyihani amalga oshirishda qatnashuvchi viloyatlar hokimliklari bilan birgalikda bir oy muddatda loyihadagi tumanlarning qishloq xo‘jaligi korxonalari uchun belgilanadigan xarid kvotalarini taqsimlash tartibini ishlab chiqsinlar va Vazirlar Mahkamasiga kiritsinlar.
 7. O‘zbekiston Respublikasi Iqtisodiyot vazirligi, Moliya vazirligi Qishloq xo‘jaligi korxonalarini tarkibiy o‘zgartirish agentligining asoslangan hisob-kitoblariga binoan, 2005-yildan boshlab har yili investitsiya dasturlarini shakllantirishda ko‘rsatib o‘tilgan loyihani amalga oshirishda O‘zbekiston Respublikasi ulushi moliyalashtirilishini nazarda tutsinlar. 
 8. O‘zbekiston Respublikasi Tashqi ishlar vazirligi O‘zbekiston Respublikasi Qishloq va suv xo‘jaligi vazirligi buyurtmanomalariga binoan, ko‘rsatib o‘tilgan loyihani amalga oshirishda qatnashuvchi xorijiy mutaxassislar uchun kelish vizalari rasmiylashtirilishini belgilangan tartibda ta’minlasin.
 9. O‘zbekiston Respublikasi Ichki ishlar vazirligi Qishloq xo‘jaligi korxonalarini tarkibiy o‘zgartirish agentligi buyurtmanomalariga binoan, ko‘rsatib o‘tilgan loyihani amalga oshirishda qatnashuvchi xorijiy mutaxassislarga, ularni davlat boji to‘lovidan ozod qilgan holda, ko‘p martalik vizalar berilishini hamda vizalar muddati uzaytirilishini, shuningdek ularni vaqtinchalik ro‘yxatdan o‘tkazishni va ro‘yxatdan o‘tkazish muddati uzaytirilishini ta’minlasin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S.Azimov zimmasiga yuklansin.